**כאן 88** היא תחנת רדיו ישראלית המשדרת החל מה-15 במאי 2017 במסגרת תאגיד השידור הישראלי "כאן". התחנה החליפה את 88FM של קול ישראל שברשות השידור, והיא משדרת מגוון סגנונות, רוק קלאסי ומוזיקה אלטרנטיבית לצד ג'אז, מוזיקת עולם, בלוז ויוצרי אינדי חדשים וותיקים.

התחנה נועדה להמשיך בדרכה של תחנת הרדיו 88FM שהופעלה בעבר במסגרת רשות השידור, וסיימה את שידוריה ב-14 במאי 2017 עם סגירת הרשות.

לפי סקר TGI, בשנת 2019 התחנה הגיעה לחשיפה ארצית של 10.8%.

העורכת הבכירה של התחנה היא נוגה קליין.

היסטוריה
--------

תחנת הרדיו "כאן 88" החלה לשדר ב-15 במאי 2017, עם פתיחת שידורי תאגיד השידור הישראלי. התחנה פועלת ומשדרת ממערכת הרדיו שבירושלים (בעבר פעלה מתל אביב).

בצוות התחנה נמצאים חלק משדרני תחנת 88FM, בניהם: טל ארגמן, תומר מולוידזון, אבנר גורלי, גדי ליבנה,טל השילוני, רוני ורטהיימר, איציק יושע, גיל מטוס, ניר גורלי, רוני ידידיה, דורי בן זאב וקובי מנורה. כמו כן, עם הקמת תאגיד השידור הישראלי, הצטרפו מגישים ועורכים נוספים, בהם רותם דויטשר, רועי דלמדיגו, נעמה הדסי, סמדר שפר, עפרה הלחמי, שיר זיו ונוגה קליין. בראש התחנה עמד תחילה ד"ר משה מורד. אחריו מילא את התפקיד אביעד רוזנבוים ששימש גם כעורך המוזיקלי הראשי של כל תחנות המוזיקה של תאגיד השידור הישראלי. לאחר שינוי מבני הוחלט לאחד את ניהול תחנות המוזיקה של כאן תחת מנהל אחד, מנהל חטיבת המוזיקה. את התפקיד ממלא עפרי גופר. כדי לסייע למנהל החטיבה נוצרו תפקידים חדשים: עורך בכיר ומפיק ראשי. בכאן 88 העורך הבכיר היה תומר מולוידזון, שעזב את התפקיד ב-2023, ומאז ממלאת אותו נוגה קליין. המפיק ראשי הוא איש הרדיו הוותיק קובי מנורה.

### תוכניות יומיות

בתחנה משודרות תוכניות יומיות קבועות. במהלך היום משולבים שירים חדשים מתוך "בחירות העורכים". רשימת שירי "בחירות העורכים" מגובשת על ידי עורכי כאן 88 על בסיס שבועי ומתפרסמת באתר התחנה. כך התחנה מעניקה חשיפה לשירים חדשים ומומלצים, כולל שירים של אומני אינדי ישראלי ובינלאומי.

ניר גורלי טל ארגמן ספיישל ארקטיק מאנקיזניר גורלי וטל ארגמן בספיישל ארקטיק מאנקיז
### תוכניות ערב מיוחדות

החל מהשעה 20:00 משודרות בתחנה תוכניות מוזיקה יומיות ושבועיות העוסקות בתכני מוזיקה ספציפיים ובז'אנרים שונים.

בין התוכניות:

* "אלבום לאי בודד" - תוכנית המוקדשת בכל שבוע לאלבום קלאסי אחר בהגשת מנחם גרנית, שמשדר גם את התכנית "שלושים ושלוש ושליש"
* "מצב טיסה" - תוכנית אישית עם גיל מטוס.
* "אוסף פרטי" - תוכנית אישית עם נועה ארגוב.
* "נותן ברוק" - מוזיקת רוק על כל סוגיה וגווניה בהגשת בן רד.
* "משמרת חצות" - מוזיקה אלקטרונית עם עידן בן טל
* "דיבור מקומי" - תוכנית אירוחים עם רוני ורטהיימר
* "ספיישל 88" - תוכנית המוקדשת בכל שבוע לאמן, להקה או אלבום שהותירו את חותמם על המוזיקה העולמית. פרקי התוכנית זמינים להאזנה גם בפודקאסט "ספיישל 88". עורך אחראי: גיל מטוס.

קובי מנורה רותם דויטשר בחגיגות יום התקליטקובי מנורה ורותם דויטשר בחגיגות יום התקליט
### ג'אם 88

"ג'אם 88" היא אחת מהתוכניות של התחנה. במסגרתה מתארחים מדי שבוע אמן או להקה להופעה חיה באולפן. בחודשי הקיץ משודרת התוכנית באופן מסורתי מנמל יפו. לצד השידור ברדיו, ההופעות מועברות בשידור ישיר בווידאו גם בעמוד הפייסבוק של כאן 88.

### תוכניות סוף השבוע

בסוף השבוע משודרות תוכניות מוזיקה נוסטלגית משנות השישים עד שנות האלפיים. ביום שישי בשעה 16:00 משדר דורי בן זאב את "בן זאב לסופשבוע", בשעה 18:00 תומר מולוידזון את "כאן שם ובכל מקום", בשעה 20:00 משדר אורי ב"ש את "ריח ויניל", בשעה 22:00 משדר משה מורד את "מסביב לעולם ב-88", ובחצות משדר יואב יפת את "משמרת חצות".

בשבת החל מהשעה 20:00 משדר יובל גנור את "דיבור חדיש" המוקדשת לשירים משנות השמונים, בשעה 22:00 משודרת תוכנית הספיישלים - "ספיישל 88", ובחצות משודרת "ערביט" עם איבון סאבא.

### כאן 88 הסכתים

כאן 88 יוצרת הסכתים מוזיקליים במיני סדרות על אמנים, אלבומים ואירועים היסטוריים. בין ההסכתים: "הדרך לוודסטוק" במלאת 50 שנה לפסטיבל, הסכתים על ג'ימי הנדריקס, ג'ים מוריסון והעשור האחרון של ג'ון לנון, והסכתים על האלבומים Blue של ג'וני מיטשל ו-What's Going On של מרווין גיי.

### סדרת הרשת "שמועות"

בשנת 2020 עלתה בדיגיטל של כאן 88 סדרת הרשת "שמועות", בה שוחחו עם אמנים שונים על משמעויות ושמועות לגביהם או לגבי שירים שכתבו, ובכך איששו או הפריכו את השמועה. את שבעת פרקי הסדרה יצרו יחד תומר מולווידזון (שהיה גם העורך הבכיר של התחנה באותה תקופה) ואור בן-אסולי, והם עסקו ב-"בן בסט" של אלון אולארצ'יק, שם עט סודי של חמי רודנר, "בצהרי היום" של דויד ברוזה ומאיר אריאל, "וואו!" של ג'ירפות, "איך הוא שר" של דני רובס, "שישי שבת" של זקני צפת ו-"גשם בעיתו" של רותי נבון.

הדיון הציבורי סביב כאן 88
-------------------------

הפגנה מול אולפני 88 ב-31 במרץ 2017. צילום: ינון קחטן
הפגנה מול משרדי התאגיד, 1 ביוני 2017. צילום: אודי בורג
כחודשיים לפני סגירת 88fm ותחילת שידורי התאגיד, שקם במקום רשות השידור, החלה להישמע ביתר שאת ביקורת ציבורית נגד השינויים הרבים שעמדו לחול בתחנה עם סגירתה ופתיחתה מחדש. ביקורת זו, שמקורותיה חודשים רבים קודם לכן, גברה על רקע השמועות, שהתבררו כמבוססות, לפיהן סמכויות העריכה הולכות להילקח משדרני התחנה שיועדו להמשיך בתחנה החדשה, וכך להפוך אותם לשדרנים בלבד. קולות רבים סברו כי הייחוד של 88fm הוא בכך שזו התחנה היחידה שבה ישנה אקלקטיות מרבית בשל חופש הבחירה הרב לעורכים השונים, וכי יש להמשיך בנוהג זה גם בתחנה החדשה, בכפוף למסקנות ועדת לנדס, שהוקמה ביוזמת שר התקשורת דאז גלעד ארדן. מסקנות הוועדה היו ש-88, קול המוזיקה ורשת ג' יישארו במתכונתן הנוכחית, כמו כן טענו כי התחנה שמיועדת להיסגר רווחית ופופולרית, וכי מפרסמים רבים מבקשים לפרסם בה, בייחוד בשעות הפריים טיים, ולכן אין שום סיבה לשנותה עם קום התחנה החדשה.

ב-31 במרץ 2017 נערכה הפגנת תמיכה בשדרנים/עורכים של 88fm מחוץ לאולפני רשות השידור בשרונה. בהפגנה נכחו כ-50 מפגינים.

מנגד, קמו קולות שטענו ש-88fm היא תחנה סקטוריאלית שלא פונה למכנה משותף רחב מספיק, ששדרניה לקחו לעצמם חופש רב מדי בבחירת השירים ולכן היא הפכה לתחנה אליטיסטית שלא משקפת, כתחנה ציבורית, את מגוון הרצונות של הציבור. לפי טענות אלה, עם מעבר התחנה לתאגיד השידור, יש לתת לפּחות עורכים לערוך את המוזיקה בפריים טיים ויש גם לפקח על עבודת העורכים והמגישים, כדי שחלקים גדולים יותר מהציבור יהנו משידורי התחנה. לטענתם חלק מהמגישים/עורכים ב-88fm ניצלו את החופש שניתן להם ושידרו מוזיקה שאינה מתאימה בהכרח לשעת שידור התוכנית או לקהל היעד הפונטינציאלי שלה. קולות אלה ראו בעין יפה את הפיקוח והגבלת חופש הפעולה של השדרנים/עורכים בתחנה החדשה וטענו לאחר הקמתה כי דווקא יש שיפור רב באיכות המוזיקה שמשודרת בה. (אם כי כמה שבועות אחר כך, בעקבות התפטרותו של בועז כהן, חלקם חזרו בהם מטענותיהם.)

לאחר ששידורי "כאן 88" החלו גברה המחאה כנגד מנכ"ל התאגיד הזמני, אלדד קובלנץ ונגד עורך המוזיקה בתאגיד, אביעד רוזנבוים, בטענה שאינם ממלאים אחר הקביעה של ועדת לנדס, מכיוון שהתחנה החדשה שונה במהותה מ-88fm. לטענת ראשי המאבק, הפועלים בעיקר באמצעות דף הפייסבוק "משמר 88", וכן מספר זמרים ומוזיקאים: אהוד בנאי, יאיר דלאל, דן תורן, חמי רודנר, דויד פרץ, אסתר שמיר, נתן כהן, יהלי סובול, ירון אמיתי ועוד, לקיחת סמכויות העריכה מהשדרנים פוגעת אנושות באיכות התכנים המשודרים, מכיוון שהם מחויבים לשדר להיטי עבר רבים, ובעיקר "מוזיקה מוּכרת" ונוסטלגית, להבדיל ממוזיקה חדשה או אזוטרית ולא מוכרת ששודרה רבות ב-88fm. כמו כן טוענים האמנים כי במסגרת התחנה החדשה, שעשויה לדבריהם בקרוב לעשות שימוש בשיטת הפלייליסט כפי שנהוג בגלגלצ, וכן בשל המגבלות הנוקשות הנהוגות ב"כאן 88" על השמעת שירים חדשים, יקשה מאוד על מוזיקאים להשמיע יצירות חדשות שיצאו לאור מעתה.  
ב-1 ביוני 2017 נערכה הפגנה נוספת נגד הנהלת התאגיד מול בית התאגיד בביצרון. בהפגנה נכחו כ-150 מפגינים.

המוזיקאי אבנר שטראוס בהפגנה מול משרדי התאגיד, 3 במאי 2018
ההפגנה מול משרדי התאגיד, 3 במאי 2018
ב-21 ביוני 2017 הודיע בועז כהן, מבכירי השדרנים/עורכים של 88fm, על עזיבתו את "כאן 88" ועל התפטרותו מהתאגיד. התפטרותו באה על רקע התערבות הנהלת התחנה החדשה בעריכת תוכניותיו, והיא עוררה סערה בקרב מאזיני התחנה.

ביולי 2017 התפרסמו נתוני ההשמעות ב"כאן 88" מיום עלייתה לאוויר ועד 25 ביוני, שהושוו לנתוני ההשמעות של 88FM. מהנתונים עלה כי חלה ירידה חדה מאוד בהשמעות של שירים עבריים ב"כאן 88" לעומת ההשמעות ב-88fm, וכן ירידה חדה מאוד בהשמעת שירים חדשים מהעשור הנוכחי בהשוואה לנתונים של 88fm. לטענת התאגיד התחנה החדשה עדיין בהרצה ולפיכך המינונים של מוזיקה ישראלית ומוזיקה חדשה יעלו.ב-17 ביולי 2017 התכנסה ועדת החינוך, התרבות והספורט של הכנסת בראשות יעקב מרגי לדיון שיזם אילן גילאון על הטענות הרבות כנגד התאגיד, כאן 88 וכאן גימל, בנוגע להשמעת שירים עבריים וישראליים לעומת השמעות של שירים לועזיים, ועל הטענות בדבר השמעה של שירים ישנים, קלאסיקות, על חשבון שירים חדשים. בדיון נכחו, בין השאר, נציגי אמ"י, חנן יובל ואושיק לוי, שטענו שהפחתה בהשמעת שירים ישראליים חדשים תקשה עוד יותר על יוצרים צעירים להישמע.

ב-18 בספטמבר 2017 התפטר מתפקידו העורך והמגיש גל אפלרויט, ששידר ב-88fm מיומה הראשון. במעבר לתאגיד השידור הועבר אפלרויט מהגשת תוכנית יומית בפריים טיים להגשת תוכנית לילית פעם בשבוע.

ב-3 במאי 2018 נערכה מול אולפני התחנה בתל אביב הפגנה נוספת, שלישית, לציון שנה לסגירת 88fm וייסודה של כאן 88, שאורגנה על ידי פעילי "משמר 88" ואחרים. המפגינים מחו כנגד תוכני כאן 88 שלטענתם הם בינוניים, חופש העריכה שנלקח מהשדרנים כשקמה התחנה החדשה, ועוד. נאמו בהפגנה, בין השאר, העיתונאי אילן לוקאץ' והמוזיקאי אבנר שטראוס.

### נתוני האזנה בעקבות השינוי

ב-24 בינואר 2018 התפרסמו נתוני האזנה חצי שנתיים של רדיו בישראל של TGI, אז התברר שלמרות הטענות והמחאות, עלה מספר המאזינים בתחנה במעל 25%, בסקר שהתפרסם ביולי 2018 עלו אחוזי ההאזנה לתחנה ל-8.4%, בסקר ינואר 2019 נרשמה עלייה נוספת ל-9.8% ובסקר TGI שהתפרסם בחודש יולי 2019 שברה התחנה שיא של נתוני האזנה עם 10.8% שהם כחצי מיליון מאזינים. הטיפוס העקבי בחשיפת מאזינים חדשים לתחנה הביא לדעיכת ההפגנות ובהמשך לסגירת עמוד הפייסבוק "משמר 88".

ראו גם
------

* ועדת לנדס

קישורים חיצוניים
----------------

ויקישיתוף מדיה וקבצים בנושא **כאן 88** בוויקישיתוף
* אתר האינטרנט הרשמי של כאן 88
* כאן 88, ברשת החברתית פייסבוק

* כאן 88, ברשת החברתית אינסטגרם

* כאן 88, סרטונים בערוץ היוטיוב
* איתמר רונאל, ‏המלחמה על 88FM: "בוכים מתסכול, מייאוש, מהשירים", באתר ‏מאקו‏, 24 במאי 2017
* שי להב, ‏הוגנת יותר, רלוונטית וחכמה: המבקרים טועים בנוגע ל-88FM, באתר מעריב אונליין, 2 ביוני 2017
* איתמר זהר, 88 FM היתה תחנת הרדיו הממסדית היחידה הראויה. עכשיו גם זה נגמר, באתר הארץ, 6 ביוני 2017

הערות שוליים
------------

1. 1 2 3 4  תדרים וערוצי קליטה
2. ↑  בחירת העורכים - כאן 88 | 05.12.2017, באתר כאן תאגיד השידור, ‏5 לדצמבר 2017
3. ↑  נתוני TGI לעיתונות ולרדיו: גלגלצ מאבדת 10% מהמאזינים; זינוק מטורף לרדיו קול ברמה, באתר אייס, ‏31 ביולי 2019
4. ↑  בחירות העורכים - כאן 88 | 9.10.2018, באתר כאן תאגיד השידור, ‏9 לאוקטובר 2018
5. ↑  פודקאסט ספיישל של חצות, באתר כאן תאגיד השידור
6. ↑  פלייליסט הקלטות ג'אם 88, באתר פייסבוק
7. ↑  פלייליסט הקלטות ג'אם 88, באתר יוטיוב
8. ↑  שמועות - YouTube, באתר www.youtube.com
9. ↑  דו"ח ועדת לנדס, ע"מ 48, 52, ‏מרץ 2014
10. ↑  כרמית ספיר ויץ, ‏תדר גבוה: עובדי ומאזיני 88FM יוצאים למאבק על עתיד התחנה, באתר מעריב אונליין, 27 במרץ 2017
11. ↑  אתר למנויים בלבד בן שלו, בחיאת "כאן", אל תהפכו את 88 לתחנת להיטים, באתר הארץ, 18 במאי 2017
12. ↑  אתר למנויים בלבד ניב הדס, נודניקים, די כבר! "טווין פיקס" היתה ונשארה סדרה מעולה, באתר הארץ, 8 ביוני 2017
13. ↑  נדב מנוחין‏, אם תחנת 88FM אכן הופכת לעוד גלגלצ, זה הדבר הכי טוב שיקרה לה, באתר וואלה!‏, 18 במאי 2017
14. ↑  אתר למנויים בלבד אורי משגב, אין מה לעשות, 88 אף־אם טובה יותר בגרסתה הנוכחית, באתר הארץ, 7 ביוני 2017
15. ↑  אורי משגב, כאן 88: זה הזמן לעצור את הרכבת, באתר הארץ, 22 ביוני 2017
16. ↑  שגיא בן נון‏, אהוד בנאי תוקף את 88FM: "הרבה יותר צפוי, נדוש וטחון", באתר וואלה!‏, 11 ביוני 2017
17. ↑  לירון לב, מצטרף למאבק למען 88FM: אל תהרגו את המוזיקה הכי טובה ברדיו, באתר Xnet‏, 5 ביוני 2017
18. ↑  איתי שטרן, שדרן הרדיו בועז כהן התפטר מ-88FM אחרי 16 שנים, באתר הארץ, 22 ביוני 2017
19. ↑  אורן פרסיקו, "לא מוכנים לאפשר לי להמשיך ולערוך באופן עצמאי", באתר העין השביעית, 25 ביוני 2017
20. ↑  שגיא בן נון‏, בדיקה: 88fm מתעלמת ממוזיקה ישראלית ורשת ג' - מסטטיק ובן אל, באתר וואלה!‏, 03 ביולי 2017
21. ↑  ועדת החינוך והתרבות קוראת לתאגיד השידור לפרסם באופן שקוף את רשימת השירים המושמעים ברשת ג' וב88 FM, באתר הכנסת, ‏17 ביולי 2017
22. ↑  במלאות שנה לתאגיד - מחאת 88 לא עוצרת, באתר וואלה!‏, 3 במאי 2018
23. ↑  יונתן כיתאין, סקר TGI: ישראל היום ממשיך להוביל, ירידה בקריאת עיתונים, באתר News1 מחלקה ראשונה, 24 בינואר 2018
24. ↑  נתוני TGI לעיתונות ולרדיו: גלגלצ מאבדת 10% מהמאזינים; זינוק מטורף לרדיו קול ברמה, באתר אייס, ‏31 ביולי 2019
25. ↑  הודעת דובר כאן תאגיד השידור הישראלי, סקר TGI: כל ישראל כאן, באתר patiphon.co.il, ‏2019-07-31

| ישראלישראל שידור רדיו בישראל |
| --- |
| תאגיד השידור הישראלי (קול ישראל) | כאן תרבות • כאן ב • כאן גימל • רדיו מַכַּאן • VoisFarsi • כאן רק"ע • כאן 88 • כאן קול המוזיקה • כאן מורשת • הרדיו החינוכי |
| צה"ל | גלי צה"ל • גלגלצ |
| הרשות השנייה לטלוויזיה ולרדיו (רדיו אזורי) | אקו 99FM • רדיו א-שמס • רדיו 90FM • רדיו דרום • רדיו חיפה • רדיו ירושלים • רדיו לב המדינה • 103fm • רדיו קול ברמה • רדיו קול הים האדום • רדיו קול חי • רדיו קול רגע • רדיו תל אביב • 104.5FM רדיו צפון • רדיו א-נאס • רדיוס 100FM • תדרי הפיצול: 99.5 חמ-אש • הדיבור החם בדרום • פרוויה רדיו • קול פליי • קול חי מיוזיק |
| הרשות השנייה לטלוויזיה ורדיו – איו"ש | גלי ישראל |
| שידורי רדיו באינטרנט | רדיו ynet • הקצה |
| תחנות רדיו שנסגרו |
| רשות השידור (קול ישראל) | רשת א' • רשת ב' • רשת ג' • רשת ד' (קול ישראל בערבית) • רשת ה' (קול ישראל בפרסית) • רק"ע • 88FM • קול המוסיקה • רשת מורשת • הרדיו החינוכי • קול ציון לגולה • הגל הבטוח |
| רדיו פיראטי | ערוץ 7 • קול השלום • רדיו כל האמת |

| art=Kan11 תאגיד השידור הישראלי |
| --- |
| ערוצי טלוויזיה | כאן 11 • כאן חינוכית • מכאן 33 |
| תחנות רדיו | VoisFarsi • כאן 88 • כאן ב • כאן גימל • כאן מורשת • כאן קול המוזיקה • כאן תרבות • כאן רק"ע • רדיו מכאן |
| אחר | חוק השידור הציבורי הישראלי • כאן חדשות • כאן דיגיטל • תוכניות וסדרות |
| סגל | 

|  |  |
| --- | --- |
| סגל הנהלה ודיגיטל | אלדד קובלנץ (מנכ"ל) • ברוך שי • צ'יקו מנשה • אילאיל שחר • עומר בן-רובי |
| סגל כאן חדשות |  |

 |